  Виталий Пронин Кылем арын ипотекаен квартира басьтӥ, нош ачим улӥсько мукет интыын. Табере малпасько: оло, аслэсьтым ужме усьтыны пӧрмыто? Яра меда ипотекаен басьтэм квартираын перепланировка лэсьтыны но сое офис чотын кутыны? И. Васильев,Ижкар Валэкто Удмуртиысь Кадастр палатаын ужасьёс:Квартираын перепланировка лэсьтыны закон лэзе. Но кыӵе ке нимысьтыз куронъёс луыны быгато ипотекая огкылын.Ипотекаен басьтэм квартирадэс выльдыку, чаклано, воштӥськонъёс улон интылэсь дунзэ медаз кулэстэ шуыса. Уг яра коркалэсь инъет (несущий) борддоръёссэ векчигес кельтыны, вентиляциез исаны, батареяосты балконэ яке лоджие поттыны,  комнатаосыз укнотэк но шуныттэк кельтыны,  трос квартираё коркалэсь огъя интыоссэ квартирады борды итыны.Квартирадэс выльдон азьын ёрос администрацияды перепланировкадылэн проектэныз мыноно. Отын сое учкозы, соглаш луэмзэс вералозы. Тупатъян ужъёстэс йылпумъямды бере нош ик ветлоно администрацие - отысь комиссия гожтыны кулэ акт, воштонъёс проектъя лэсьтэмын шуыса.  Собере квартиралэн кузёез кадастръя инженерлы вазиськыны кулэ - со дасялоз квартиралэсь выль планзэ. Собере гинэ перепланировка сярысь иворез пыртыны луоз Недвижимостья огъя кун реестре (Интернет пыр www.rosreestr.ru сайтын яке МФЦ-е вазиськыса).Офис карыны яра 1-тӥ этажысь квартираез. Кузёез отын ачиз ужаны но мукет ужасьёсты кутыны быгатэ. Но офисэ нимаз пырон лэсьтыны но квартираез «улонтэм инты» (нежилое помещение) карыны уз пӧрмы, дыр. Квартира 1-тӥ этажын ке но интыяськиз, статусэз воштӥськемлэсь дуныз будӥз ке но, банк сыӵе воштонъёслы ӵемгес пумит луэ.Туспуктӥз А. Горбунов  Теги: Юан-веран  